## MODELI PËR DOKUMENTIN KONSULTATIV

**Projektligji ‘Për policinë bashkiake”.**

|  |
| --- |
| Ministria e Brendshme fton qytetarë, prefektët e qarqeve, njësitë e vetëqeverisjes vendore, shoqatat e bashkive, organizata të shoqërisë civile, ekspertë të fushës dhe përfaqësues të tjerë të publikut të interesuar për të kontribuar përgjatë procesit të konsultimit publik të Projektligjit “*Për policinë bashkiake*”*.*Ministria e Brendshme mirëpret:* Komente të përgjithshme publike mbi përcaktimet e rolit të policisë bashkiake, e cila është strukturë e administratës së bashkisë, si njësia bazë e vetëqeverisjes vendore, më konkretisht lidhur me organizimin dhe funksionimin e kësaj strukture.
* Komente mbi kompetencat e policisë bashkiake, më konkretisht në vështrim krahasues me kompetencat e policisë së shtetit apo institucione të tjera ligjzbatuese.

Kontributet tuaja do të konsiderohen përgjatë procesit të përmirësimit të mëtejshëm të projektligjit. Ministria e Brendshme do të përmbledhë të gjitha sugjerimet dhe komentet tuaja dhe do të japë sqarime për mënyrën se si ato janë reflektuar në projektakt.  |

Kohëzgjatja e konsultimeve:

|  |
| --- |
| Konsultimi publik do të zgjasë 1 muaj, nëpërmjet publikimit në RENJK, nga data 16 nëntor 2021 deri më 14 dhjetor 2021. |

Si të përgjigjeni:

|  |
| --- |
| Mund të merrni pjesë në procesin e konsultimeve publike duke dërguar komente/kontribute për projektligjin:* Duke plotësuar formularin online të Regjistrit Elektronik për projektaktit, në adresën elektronike: [http://ëëë.konsultimipublik.gov.al](http://www.konsultimipublik.gov.al).
* Me email duke dërguar propozimet/sugjerimet tuaja në adresën e koordinatorit të konsultimit publik për Ministrinë e Brendshme Keti Suli, në adresën: keti.suli@mb.gov.al dhe specialistit Besmira Hoxha, në adresën: besmira.hoxha@mb.gov.al.
 |

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet:**Znj. Keti Suli** - Koordinatore e Konsultimit Publik për MB, e-mail keti.suli@mb.gov.al. **Znj. Besmira Hoxha -** Specialiste e Drejtorisë së Programimit, Standardizimit dhe Harmonizimit të Kuadrit Rregullator, e-mail: besmira.hoxha@mb.gov.al. |

Datat dhe vendet e takimeve publike:

|  |
| --- |
| Duke filluar nga mesi i vitit 2020 ka filluar puna për identifikimin e grupeve të interesit, përcaktimi i metodave të konsultimit dhe janë zhvilluar vazhdimisht takime të grupit të punës, si dhe takime online me shoqatat e bashkive. Në zbatim të urdhrit të Ministrit të Brendshëm me nr. 302, datë 13.9.2021, “Për ngritjen e grupit të punës për hartimin e projektligjit “Për policinë bashkiake”, me qëllim rritjen e rolit policisë bashkiake, është ngritur grupi i punës i cili është mbledhur më datë 12 tetor 2021, në ambientet e Ministrisë së Brendshme.Për këtë projektakt ka pasur edhe një grup pune të mëparshëm i ngritur me urdhrin e Ministrit të Brendshëm nr. 680 datë 27.12.2018, i cili si fillim ka nisur punën për hartimin e këtij projektligji dhe janë zhvilluar vazhdimisht komunikime online të grupit të punës për hartimin e draftit të aktit, referuar dhe masave kufizuese për shkak të pandemisë të krijuar nga Covid-19.Më pas puna ka vijuar puna me marrjen e mendimeve të Bashkisë Tiranë, Pameca V, Shoqatës për Autonominë Vendore dhe të Shoqatës së Bashkive të Shqipërisë, komentet e të cilave janë pranuar gjerësisht.Në 19 nëntor 2021 është parashikuar takimi i Këshillit Konsultativ i Qeverisë Qendrore me Vetëqeverisjen Vendore, me pjesëmarrjen e: NJVV, donatorë të huaj, drejtues të projekteve të ndryshme në lidhje me vetëqeverisjen vendore, përfaqësues nga ambasada të ndryshme. |

Sfondi i propozimit legjislativ

|  |
| --- |
| Projektligji *“Për policinë bashkiake”*, ka për qëllim të rregullojë misionin, organizimin, funksionimin, kompetencat e Policisë Bashkiake dhe marrëdhëniet e punës të punonjësit të policisë bashkiake në Republikën e Shqipërisë. Ky projektligj vjen si domosdoshmëri dhe si një detyrim ligjor, i cili buron nga Strategjia Ndërsektoriale për Decentralizimin dhe Qeverisjen Vendore, matrica e kompetencave vendore, si dhe nga ligji organik nr. 139/2015 *“Për vetëqeverisjen vendore”*, duke i dhënë kështu mundësinë strukturës së policisë bashkiake të mund të formatohet dhe të zhvillojë veprimtarinë e saj brenda një kuadri të plotë ligjor dhe institucional.Gjithashtu, nevoja e hartimit të këtij projektligji është parashikuar në politikën për rritjen e parametrave të sigurisë në komunitet, të Strategjisë Ndërsektoriale të Sigurisë në Komunitet 2021 – 2026 dhe të planit të veprimit 2021 – 2023, miratuar me vendim nr. 1139, datë 24.12.2020 të Këshillit të Ministrave.Në objektivat dhe konkretisht në masën 15 është parashikuar rishikimi i rolit dhe përgjegjësive të policisë bashkiake, si vijon: “*Masat kyçe do të lidhen me rishikimin e ligjit për Policinë Bashkiake, i cili do të mundësojë kërkesa dhe standarde më të larta për këto struktura në funksion të sigurisë publike, si dhe përmirësimin e kuadrit rregullator dhe fuqizimin e bashkëpunimit të strukturave të Policisë Bashkiake me strukturat e Policisë së Shtetit”.* |

Propozimet

|  |
| --- |
| Ky projektligj ka për qëllim të zëvendësojë ligjin nr. 8224, datë 15.05.1997 *“Për organizimin dhe funksionimin e policisë të bashkisë dhe të komunës”*, i ndryshuar, duke plotësuar mangësitë dhe përmirësuar problematikat që janë evidentuar, gjatë zbatimit të tij.Objektivat e propozimit të këtij projektakti janë:1. Përcaktimi i strukturës së policisë bashkiake dhe kritereve të qarta për pranim në Policinë Bashkiake;
2. Përmirësimi i aftësive profesionale përmes trajnimeve specifike;
3. Përcaktimi i kritereve të qarta në procesi përzgjedhës të punonjësve të policisë bashkiake;
4. Përmirësimin e kuadrit rregullator mbi organizimin dhe funksionimin e Policisë Bashkiake;
5. Forcimi i bashkëpunimit të strukturave të policisë bashkiake me strukturat e policisë së shtetit dhe ndarja e qartë më këtë të fundit dhe institucione të tjera ligjzbatuese.
 |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projekt-ligjit të propozuar.* * Si i vlerësoni kompetencat e policisë bashkiake, në vështrim me kompetencat e policisë së shtetit apo me institucione të tjera ligjzbatuese?
* Si e vlerësoni procesin përzgjedhës të punonjësit të policisë bashkiake, konkretisht emërimi, lirimi, shkarkimi dhe rritjen e aftësisë profesionale?
* A jeni dakord me parashikimet e përcaktuara në projektligj për procedurën e kundravajtjeve administrative?
 |